23.5.2023
SK
Úradný vestník Európskej únie
L 135/81
m) Bod 4.1 písm.
f) sa nahrádza takto: „f) Počet otázok musí zodpovedať aspoň jednej otázke na jednu hodinu výcviku.
Počet otázok na každú kapitolu a úroveň musí proporčne zodpovedať: — skutočnému počtu výcvikových hodín venovaných výučbe danej kapitoly na danej úrovni, alebo — v prípade metód zameraných na študentov predpokladanému priemernému času potrebnému na dokončenie výcviku a — cieľom výučby, ako sa uvádzajú v analýze výcvikových potrieb.
Príslušný orgán vyhodnotí počet a úroveň otázok pri schvaľovaní kurzu.“ n) Dopĺňa sa tento bod 4.1 písm. j): „j) Otázky použité ako súčasť výučbového programu multimediálneho výcviku sa pri kurzových alebo fázových skúškach nepoužijú, hoci predmet otázok môže byť rovnaký.“ o) Body 5 a 6 sa nahrádzajú takto: „5.
Štandard typového hodnotenia pre lietadlá skupiny 2 a skupiny 3 Typové hodnotenie týkajúce sa lietadiel skupiny 2 alebo skupiny 3 musia vykonávať organizácie pre výcvik príslušne oprávnené v súlade s prílohou IV (časť 147) alebo príslušný orgán.
Hodnotenie musí pozostávať z hodnotenia praktickej zručnosti a ústnej skúšky a musí spĺňať tieto požiadavky: a) Hodnotením praktickej zručnosti sa určí spôsobilosť kandidáta vykonávať úlohy údržby pre konkrétny typ lietadla.
b) Ústna skúška sa vykonáva na vzorke kapitol vybratých z bodu 3 „Štandard typového výcviku na lietadlo“, a to na úrovni uvedenej v bode 3.1 písm. e).
c) Hodnotením praktickej zručnosti a ústnou skúškou sa musí zaručiť splnenie týchto cieľov: 1. správna a istá interpretácia typu lietadla a jeho systémov; 2. zaručenie bezpečného výkonu údržby, prehliadok a bežných prác v súlade s príručkou na údržbu a ďalšími príslušnými pokynmi a úlohami pre typ lietadla, napríklad odstraňovanie porúch, opravy, nastavovanie, výmeny, vystrojovanie a funkčné kontroly, ako je motorová skúška atď., ak sa vyžadujú; 3. správne používanie všetkej technickej literatúry a dokumentácie pre lietadlo; 4. správne používanie špecializovaného/špeciálneho náradia a testovacieho vybavenia, odstránenie a výmeny komponentov a modulov špecifických pre daný typ vrátane akejkoľvek činnosti týkajúcej sa údržby na krídle.
d) Na typové hodnotenie sa vzťahujú tieto podmienky: 1.
O absolvovanie tej istej skúšky sa možno pokúsiť maximálne trikrát za 12 mesiacov.
Po prvom neúspešnom pokuse v rámci jedného súboru pokusov treba čakať 30 dní a po druhom neúspešnom pokuse 60 dní.
Žiadateľ musí organizácii na výcvik údržby alebo príslušnému orgánu, ktorému predkladá žiadosť o vykonanie skúšky, poslať písomné potvrdenie o tom, koľkokrát, kedy a v ktorej organizácii na výcvik údržby alebo v ktorom príslušnom orgáne sa počas predchádzajúcich 12 mesiacov pokúsil absolvovať skúšku.
Za overenie počtu pokusov v rámci príslušných časových lehôt je zodpovedná organizácia na výcvik údržby alebo príslušný orgán.